Line Barfod (EL), 2007-05-23:
Der er et stort behov for, at vi får diskuteret, hvilken ældrepleje vi ønsker.
De, der arbejder i ældresektoren, gør et stort arbejde for at gøre det så godt som overhovedet muligt.
Eller hvad det nu ellers kan være, man har behov for.
Det er også svært, hvis man er i hjemmet for at gøre rent, men så ikke har tid til at gøre ordentligt rent.
I det hele taget er det nedslidende ikke at kunne få lov at gøre sit arbejde ordentligt.
Det er jo ikke, fordi vi i Danmark ikke har råd til at have en ordentlig ældrepleje, ikke har råd til at sikre, at der er tid til alle.
Vi har rigelig råd.
Det er jo det, som masser af mennesker også gik ud og sagde i efteråret, hvor så mange mennesker var på gaden for at få en bedre offentlig velfærd.
Det er ikke til at forstå, at man på den ene side derhjemme har råd til meget mere med computer og fladskærm og alt muligt andet og samtidig oplever, at der overhovedet ikke er nogen udvikling i den velfærd, som vi har.
Men det er jo, fordi regeringen og Dansk Folkeparti har lagt et utrolig stramt udgiftsloft over kommunernes økonomi, så man overhovedet ikke kan få lov til at følge med den velstandsstigning, der er.
Men regeringen har jo fundet ud af, at det argument med, at vi ikke skulle have råd til velfærd, ikke rigtig holder, og derfor har man i stedet taget argumentet om, at der ikke er hænder nok, og at vi kommer til at mangle arbejdskraft i fremtiden.
Det er også rigtigt, hvis ikke vi gør noget.
Dels har fru Lise von Seelen i debatten været inde på de mange deltidsansatte, der gerne ville have lov til at komme på fuld tid, og som kunne yde en stor indsats, dels er der også stadig 800.000, der er sat uden for arbejdsmarkedet, hvoraf en del godt kunne gå ind og være med til at gøre et stykke arbejde, hvis de fik muligheden for det.
Og mange kunne undgå at blive udstødt af arbejdsmarkedet, hvis vi fik stoppet nedslidningen.
Vi har faktisk i Enhedslisten kigget på tallene og har lavet en plan, der viser, at vi har så mange mennesker, der kunne komme i arbejde over de næste 10 år, at vi ikke bare kunne erstatte de 200.000 i den offentlige sektor, der går på pension og efterløn, men ville kunne ansætte yderligere 100.000, så vi kunne få sat tempoet ned.
FOA, BUPL og Danmarks Lærerforening har lavet et glimrende oplæg »Vilje til velfærd« om, hvad vi gør for at sikre, at der er arbejdskraft nok i fremtiden.
Deri peger de på en række tiltag, der skal til for at få sat tempoet ned, men også for at sikre ordentlig anerkendelse, herunder også sikre en ordentlig løn.
Vi har været ude og regne på det og har foreslået, at hvis man rundt regnet sagde, at de lavestlønnede skulle have 2.000 kr. mere om måneden i hvert af de år, som overenskomsterne løber, ville det koste 5 mia. kr. mere om året, når vi trækker skat og moms fra.
Det burde vi bestemt have råd til, og det ville forhåbentlig være med til, at langt flere følte, at det vigtige arbejde, de laver, også blev ordentligt anerkendt.
Så handler det også om at få nogle arbejdsvilkår, hvor man har frihed til at gøre sit arbejde ordentligt, har frihed til, at de ældre selv kan bestemme.
Vi har jo fremsat forslaget om ti rettigheder, som er udarbejdet af FOA og Dansk Sygeplejeråd, hvor man har peget på, at ældre skal have ret til selv at bestemme, hvornår de vil sove, skal have ret til selv at bestemme, hvad de vil have at spise, skal have ret til selv at bestemme, hvad de vil have på af tøj osv.
Det burde jo være fuldstændig indlysende, at man også som ældre skal have ret til at bestemme i sit eget liv, men det forudsætter, at man gør op med den markedsgørelse, som Dansk Folkeparti og regeringen har gennemført.
Vi har et fælles ansvar for på demokratisk vis at sikre, at der er en ordentlig ældrepleje til alle, så man ikke kan gå ud og sige, at hvis fru Olsen ikke får en ordentlig ældrepleje, så er det, fordi hun har valgt den forkerte leverandør af varen, men tværtimod kan sige, at hvis fru Olsen ikke får en ordentlig ældrepleje, så er det et fælles ansvar at tage det op og diskutere, hvad vi så gør for at sikre, at fru Olsen får en ordentlig ældrepleje.
Derfor støtter vi selvfølgelig også det forslag til vedtagelse, som vi er med til at fremsætte i dag.